Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 437/12)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„ARLANZA“

PDO-ES-A0613-AM02

Datum obvestila: 25. 9. 2020

OPIS ODOBRENIH SPREMEMB IN RAZLOGI ZANJE

1. Sprememba organoleptičnih lastnosti: sprememba senzoričnih opisnikov

SPREMEMBA:

Spremenjene so bile organoleptične lastnosti zaščitenih vin. Spremenjeni sta bili točka 2(b) specifikacije proizvoda in točka 4 enotnega dokumenta.

To je standardna sprememba, saj ne pomeni bistvene spremembe lastnosti proizvoda. Prinaša le natančnejši opis v skladu z novimi tehnikami senzorične analize. Ohranjeni so lastnosti in profil, kot so opisani v povezavi, kar je posledica medsebojnega učinkovanja naravnih in človeških dejavnikov. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI:

Sprememba je potrebna, da se te lastnosti povežejo z opisniki, ki jih lahko oceni komisija pokuševalcev, ki izpolnjuje merila iz standarda UNE-EN-ISO 17025.

2. Posodobitev posebih enoloških postopkov: pridelava, predelava in staranje

SPREMEMBA:

Spremenjeno je bilo besedilo oddelkov, ki se nanašajo na pridelovalne prakse, pogoje vinifikacije in staranje. Spremenjeni sta bili točka 3(a) in (b) specifikacije proizvoda in točka 5(a) enotnega dokumenta.

To je standardna sprememba, saj ne pomeni bistvene spremembe lastnosti proizvoda. Ne spada v nobeno od kategorij sprememb na ravni Unije iz člena 14(1) Uredbe (EU) 2019/33.

RAZLOGI:

Cilj je črtati nekatere sporne točke, za katere se je izkazalo, da niso potrebne, ali ki pravzaprav niso bile del tehničnih specifikacij proizvoda, kot je prepoved uporabe nedovoljenih sort za zasaditev, zamenjavo rastlin, ki slabo uspevajo, in cepljenje, saj je že v oddelku 6 specifikacije proizvoda navedeno, katere sorte so dovoljene za proizvodnjo vin z ZOP.

Tudi obveznost, da se sodi ali cisterne premažejo z epoksidno smolo, velja za zastarelo.

Nazadnje, oddelek, ki se nanaša na pogoje staranja, je bil preoblikovan zaradi večje jasnosti, saj so zahteve glede staranja določene v opredelitvah zadevnih tradicionalnih izrazov in izrazov za označevanje, poleg tega so predpisane v veljavni zakonodaji.

3. Sprememba omejitev pri proizvodnji vin

SPREMEMBA:

Omejitve pri proizvodnji vin so bile posodobljene, tako da so bili spremenjeni najmanjši deleži sort v različnih vrstah vina.

Spremenjeni sta bili točka 3(c) specifikacije proizvoda in točka 5(a) enotnega dokumenta.

Gre za standardno spremembo, saj se s spremembami ne spreminjajo osnovne lastnosti proizvoda (vino z ZOP „Arlanza“), ki so rezultat medsebojnega delovanja naravnih in človeških dejavnikov. Z njimi se ne razveljavlja povezava, zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI:

Ta sprememba ustreza potrebi po prilagoditvi novim proizvodnim metodam in okusom na trgu. Vendar se s to prilagoditvijo količin posamezne sorte ne spreminjajo bistvene lastnosti zaščitenih vin.

4. Posodobitev oddelka, ki se nanaša na največje dovoljene donose

SPREMEMBA:

Zgornje meje donosa na hektar niso bile spremenjene. Predlagana sprememba se nanaša na uvedbo pojma „vinogradniška parcela“ ter črtanje točk 3 in 4 iz tega oddelka (mošt ali grozdje iz morebitnega presežka donosa se ne smeta uporabiti).

Z njo se spreminja oddelek 5 specifikacije proizvoda. Sprememba ne vpliva na enotni dokument.

Gre za standardno spremembo, saj se s spremembami ne spreminjajo osnovne lastnosti proizvoda. Oddelek je bil preprosto preoblikovan zaradi večje jasnosti. Te spremembe zato ni mogoče razvrstiti v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI:

Pojem „vinogradniška parcela“ je nujen za uporabo navedenih omejitev donosa.

Črtani točki se ne štejeta za potrebni, saj sta samoumevni.

5. Prerazvrstitev vinskih sort

SPREMEMBA:

Sorte so bile prerazvrščene, tako da je kot glavna sorta ostala samo tinta del país, preostale pa so sekundarne sorte.

V skladu s tem sta bila spremenjena oddelek 6 specifikacije proizvoda in točka 7 enotnega dokumenta.

Gre za standardno spremembo, saj se z njo ne spreminjajo osnovne lastnosti proizvoda (vino z ZOP „Arlanza“), ki so rezultat medsebojnega delovanja naravnih in človeških dejavnikov, pri čemer bo sorta tinta del país še naprej osnova vin z ZOP. Ker se ne razveljavlja povezava, se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI:

Tinta del país je prevladujoča sorta na območju, saj raste na več kot 90 % površin, zasajenih z vinogradi, zato je osnova za vina z ZOP „Arlanza“. Namen te spremembe je zgolj prilagoditi specifikacijo proizvoda dejanskemu položaju vin, zajetih s to ZOP.

6. Spremembe nekaterih izjem

SPREMEMBA:

Vključitev možnosti, da se delež potencialnega alkohola v grozdju zmanjša za največ eno odstotno točko, če je tehnično utemeljeno, da to ne bo vplivalo na kakovost surovine. To zmanjšanje nikakor ne sme biti povezano s povečanjem največjih donosov.

Spremenjena je točka 8(b)(1) specifikacije proizvoda. Sprememba ne vpliva na enotni dokument.

Gre za manjšo spremembo, ki omogoča nadzor nad kakovostjo končnega proizvoda. Ne le, da lastnosti zaščitenega proizvoda niso spremenjene, to tudi omogoča, da so dosežene vsako leto. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI:

Izkušnje kažejo, da niti dve vinski leti nista enaki ter da na trto vplivajo spremenljivi naravni dejavniki (temperature, padavine, nepričakovana zmrzal, škodljivci in bolezni itd.), ki se odražajo v količini in kakovosti grozdja.

Zato se je zdelo potrebno, da se uvede ta možnost zmanjšanja deleža potencialnega alkohola v grozdju.

7. Razlogi za polnjenje v kraju porekla

SPREMEMBA:

Novo besedilo, da se utemelji, zakaj mora pakiranje (polnjenje) potekati na razmejenem območju v skladu s členom 4(2) nove delegirane uredbe Komisije (EU) 2019/33. Prav tako je bila črtana točka o prepovedi uporabe embalaže, ki vpliva na kakovost ali ugled ZOP.

Spremenjeni sta bili točka 8(b)(2) specifikacije proizvoda in točka 9 enotnega dokumenta.

Ta praksa je že bila obvezna in zato ta sprememba ne pomeni nobenih dodatnih omejitev za trgovino. Zato se šteje, da je ta sprememba standardna, saj ne spada v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI:

Prva sprememba pomeni zgolj spremembo besedila, da se zagotovi skladnost z veljavno zakonodajo.

Kar zadeva drugo spremembo, se vina z ZOP „Arlanza“ praviloma tržijo v steklenicah. Samo izjemoma se lahko tržijo v drugi embalaži, če to ne vpliva na njihove kakovostne lastnosti. Tako se je mogoče bolje odzvati na zahteve glede trženja na nekaterih zunanjih trgih.

8. Posodobitev določb o označevanju

SPREMEMBA:

Uvedba navedb „vino de pueblo“ (vaško vino) in „fermentado en barrica“ (vrenje v sodu barik) ter novo besedilo zahtev glede označevanja.

Spremenjeni sta bili točka 8(b)(3) specifikacije proizvoda in točka 9 enotnega dokumenta.

Gre za standardno spremembo, saj te neobvezne navedbe na etiketi potrošnikom zagotavljajo več informacij o tem, od kod proizvod izvira in kako je bil proizveden, nikakor pa ne pomenijo omejitev za trgovino. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

RAZLOGI:

Pristojni organ je pred kratkim zakonsko uredil navedbe, povezane z uporabo manjše geografske enote, med katerimi je navedba „vino de pueblo“ (vaško vino), če je bilo najmanj 85 % grozdja, iz katerega je bilo vino proizvedeno, pridelanega na parcelah, ki ležijo v določeni občini ali manjšem kraju. Ta sprememba je utemeljena s tem, da potrošniki zahtevajo vse več informacij o točnem poreklu proizvoda iz občin in krajev, ki sestavljajo ZOP.

V skladu s členom 55(2) Delegirane uredbe Komisije (EU) 2019/33 je lahko na etiketi ime manjše geografske enote, če je to urejeno v specifikaciji proizvoda in enotnem dokumentu.

Vina „fermentado en barrica“ so proizvedena na območju, vendar se prej zanje ni mogla uporabljati ta navedba.

Novo besedilo ne vsebuje novih zahtev, saj je bil celotni oddelek zgolj preoblikovan, da bi bil razumljivejši.

9. Prilagoditev oddelka, ki se nanaša na preverjanje proizvodne specifikacije

SPREMEMBA:

Preoblikovanje oddelka 9 specifikacije proizvoda. Sprememba ne vpliva na enotni dokument.

Gre za standardno spremembo, saj je ni mogoče razvrstiti v nobeno od kategorij iz člena 14(1) Delegirane uredbe Komisije (EU) 2019/33.

RAZLOGI:

Uskladitev z določbami Uredbe (EU) št. 1306/2013 Evropskega parlamenta in Sveta z dne 17. decembra 2013 in Izvedbene uredbe Komisije (EU) 2019/34 z dne 17. oktobra 2018, zlasti člena 19 te uredbe, ki določa postopke za preverjanje skladnosti s specifikacijo proizvoda, ki ga morajo vsako leto izvesti pristojni ali kontrolni organi. Ta sprememba spada tudi v okvir potrebne posodobitve specifikacije proizvoda, da se zagotovi skladnost z merili standarda UNE-EN-ISO 17065.

ENOTNI DOKUMENT

1. Ime proizvoda

Arlanza

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

VINO – bela vina

— Bela vina: po videzu imajo barvne odtenke, ki segajo od srebrno rumene do zlato rumene, ter so bistra in/ali sijoča, brez suspendiranih delcev. Za njihov vonj so značilne sadne arome. Po okusu so uravnotežena in sveža vina.

— Starana bela vina: po videzu imajo barvne odtenke, ki segajo od srebrno rumene do zlato rumene, ter so bistra in/ali sijoča, brez suspendiranih delcev. Za njihov vonj so značilne sadne arome, včasih tudi lesne. Po okusu so to uravnotežena in sveža vina, ki lahko spominjajo na staranje v lesenih sodih. Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 10,5 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 13,33 Najvišja vsebnost skupnega žveplovega dioksida (v miligramih na liter) 150

VINO – vina rosé

— Vina rosé: po videzu imajo barvne odtenke, ki segajo od barve čebulne lupine do jagodno rdeče, ter so bistra in/ali sijoča, brez suspendiranih delcev.

Za njihov vonj so značilne arome rdečega in/ali črnega jagodičja. Po okusu so sveža in uravnotežena.

— Starana vina rosé: po videzu imajo barvne odtenke, ki segajo od barve čebulne lupine do malinasto rožnate z odsevi, ki so posledica staranja, ter so bistra in/ali sijoča, brez suspendiranih delcev. Za njihov vonj so značilne arome svežega sadja in/ali rdečih kompotov ter prisotnost arom po lesu. Po okusu so sveža in uravnotežena.

(*) Vina, starana več kot eno leto, ne smejo preseči zgornje meje vsebnosti hlapnih kislin, ki se izračuna na naslednji način: 1 g na liter do 10 vol. % in 0,06 g na liter za vsako odstotno točko nad 10 %. Vsebnost hlapnih kislin v nobenem primeru ne sme preseči 1,08 g/l, izraženega kot ocetna kislina.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 13,33 Najvišja vsebnost skupnega žveplovega dioksida (v miligramih na liter) 150

VINO – rdeča vina

Po videzu imajo barvne odtenke, ki segajo od vijolično rdeče do škrlatno rdeče, barva na robu pa razkriva, da gre za mlada vina; vina so bistra, brez suspendiranih delcev.

Za njihov vonj so značilne arome rdečega in/ali črnega jagodičja, ki so srednje do zelo intenzivne. Po okusu so uravnotežena in sveža.

(*) Vina, starana več kot eno leto, ne smejo preseči zgornje meje vsebnosti hlapnih kislin, ki se izračuna na naslednji način: 1 g na liter do 10 vol. % in 0,06 g na liter za vsako odstotno točko nad 10 %. Vsebnost hlapnih kislin v nobenem primeru ne sme preseči 1,2 g/l, izraženega kot ocetna kislina.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11,5 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 13,33 Najvišja vsebnost skupnega žveplovega dioksida (v miligramih na liter) 150

VINO – starana rdeča vina

Po videzu imajo barvne odtenke, ki segajo od granatno rdeče do opečnato rdeče z odsevi, ki so posledica staranja, in so bistra, brez suspendiranih delcev. Za njihov vonj so značilne uravnotežene lesne in sadne arome, odvisno od trajanja staranja. Po okusu so suha z uravnoteženo vsebnostjo kislin.

(*) Vina, starana več kot eno leto, ne smejo preseči zgornje meje vsebnosti hlapnih kislin, ki se izračuna na naslednji način: 1 g na liter do 10 vol. % in 0,06 g na liter za vsako odstotno točko nad 10 %. Vsebnost hlapnih kislin v nobenem primeru ne sme preseči 1,2 g/l, izraženega kot ocetna kislina.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 16,67 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Posebni enološki postopki

Posebni enološki postopek

— Najmanjši delež potencialnega alkohola v grozdju: 10,5 % za bele sorte in 11,5 % za rdeče sorte.

— Najvišja stopnja ekstrakcije: 72 litrov na 100 kilogramov grozdja.

— Trajanje staranja za vina, za katera se uporabljajo izrazi „crianza“, „reserva“ in „gran reserva“, se šteje od 1. novembra leta trgatve.

Pomembna omejitev pri proizvodnji vin

Bela vina morajo biti proizvedena izključno iz belih sort albillo in viura.

Vina rosé morajo biti proizvedena iz sort: tinta del país, garnacha tinta, mencía, cabernet sauvignon, merlot, petit verdot, albillo mayor in viura, tako da je rdečih sort najmanj 50 %.

Rdeča vina morajo biti proizvedena izključno iz rdečih sort tinta del país, garnacha tinta, mencía, cabernet sauvignon, merlot in petit verdot.

Pridelovalna praksa

Najmanjša gostota trsov: 2 000 trsov na hektar.

(b) Največji donosi

Bele sorte vinske trte

10 000 kilogramov grozdja na hektar

72 hektolitrov na hektar

Rdeče sorte vinske trte

7 000 kilogramov grozdja na hektar

50,40 hektolitra na hektar

6. Razmejeno geografsko območje

Pokrajina Burgos:

Avellanosa de Muñó in manjši kraji Pinedillo, Paules del Agua in Torrecítores del Enebral; Ciruelos de Cervera (katastrski poligon 518) in manjši kraj Briongos de Cervera; Cebrecos, Cilleruelo de Abajo, Cilleruelo de Arriba, Covarrubias in manjši kraj Ura; Fontioso, Iglesiarrubia, Lerma ter manjši kraji Revilla Cabriada, Castrillo Solarana, Rabé de los Escuderos, Santillán del Agua, Ruyales del Agua in Villoviado; Los Balbases (katastrski poligon 523), Madrigal del Monte, Madrigalejo del Monte in manjši kraj Montuenga; Mahamud, Nebreda, Peral de Arlanza, Pineda Trasmonte, Pinilla Trasmonte, Puentedura, Quintanilla del Agua, Tordueles, Quintanilla del Coco in manjši kraj Castroceniza; Quintanilla de la Mata, Retuerta, Revilla Vallejera, Royuela de Riofranco, Santa Cecilia, Santa Inés, Santa María del Campo, Santibáñez del Val, Santo Domingo de Silos, Solarana, Tordomar, Torrecilla del Monte, Torrepadre, Valles de Palenzuela, Villafruela, Villahoz, Villalmanzo, Villamayor de los Montes, Villangómez in manjši kraj Villafuertes; Villaverde del Monte in Zael.

Pokrajina Palencia:

Baltanás in manjši kraji Valdecañas de Cerrato, Cobos de Cerrato, Cordovilla la Real, Espinosa de Cerrato, Herrera de Valdecañas, Hornillos de Cerrato, Palenzuela, Quintana del Puente, Tabanera de Cerrato, Torquemada, Villahán in Villodrigo.

V občini Los Balbases je za gojenje vinske trte primerno samo območje znotraj katastrskega poligona 523. V občini Ciruelos de Cervera je za gojenje vinske trte primerno samo območje znotraj katastrskega poligona 518.

7. Glavne sorte vinske trte

TEMPRANILLO – TINTA DEL PAIS

8. Opis povezave

Najpomembnejša fizikalna dejavnika, zlasti med procesom zorenja (počasen in zapoznel), sta skrajno celinsko podnebje (precejšnje razlike med dnevnimi in nočnimi temperaturami) in nadmorska višina. Za območje so značilni tudi majhni donosi, ki so posledica majhne gostote trsov in večjega redčenja pridelka. V teh razmerah sorta tinta del país pridobi zelo značilne lastnosti, po katerih se to območje razlikuje od drugih (kopičenje polifenolov in predhodnih sestavin arom ter idealno ravnotežje med alkoholom in izrazito vsebnostjo kislin). Vina so bogata s polifenoli ter imajo čudovito telo in vsebnost kislin, zato so še posebno primerna za staranje.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

pakiranje na razmejenem geografskem območju

Opis pogoja:

Postopek proizvodnje vina vključuje stekleničenje in žlahtnjenje vin, zato se lahko organoleptične in fizikalno-kemijske lastnosti, opisane v tej specifikaciji proizvoda, zagotovijo le, če vsi postopki ravnanja z vinom potekajo na območju proizvodnje. Posledično, ker je stekleničenje vin eden od ključnih dejavnikov za doseganje lastnosti, določenih v specifikaciji proizvoda, mora stekleničenje potekati v polnilnicah vinskih kleti na območju proizvodnje, da se zagotovijo kakovost, poreklo in nadzor.

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

— Na etiketah zaščitenih vin mora biti vidno navedeno geografsko ime ZOP „Arlanza“. Tradicionalni izraz iz člena 112(a) Uredbe (EU) št. 1308/2013 je „denominación de origen“ (označba porekla).

— Na etiketi mora biti naveden letnik, tudi če vina niso starana.

— Na nalepki rdečih vin in vin rosé so lahko navedeni naslednji tradicionalni izrazi: „crianza“, „reserva“, „gran reserva“ in „roble“, če so v skladu z zadevno veljavno zakonodajo.

— Pri rdečih vinih in vinih rosé z ZOP „Arlanza“ je lahko na etiketi naveden izraz „roble“, če so v skladu z zadevno veljavno zakonodajo.

— Izraz „fermentado en barrica“ je lahko na glavni etiketi vin naveden pod pogoji iz veljavne zakonodaje.

— V skladu s členom 120(1)(g) Uredbe (EU) št. 1308/2013 Evropskega parlamenta in Sveta z dne 17. decembra 2013 se lahko uporabi ime druge geografske enote, ki je manjša od območja, ki je podlaga za razmejeno geografsko območje, opredeljeno v točki 5 tega enotnega dokumenta (občine in manjši kraji), skupaj z izrazom „Vino de Pueblo“, če vsaj 85 % grozdja, iz katerega je vino proizvedeno, izvira s parcel, ki ležijo v navedeni manjši geografski enoti.

Povezava na specifikacijo proizvoda

www.itacyl.es/documents/20143/342640/Ppta+PCC+DOP+ARLANZA+Rev+1.docx/6c7b99b4-7da4-273d-cab8-a8a11e3df07d

(1) UL L 9, 11.1.2019, str. 2.